En 47-årig mand blev mandag ved Vestre Landsret i Viborg frikendt for en anklage om voldtægt mod en kvinde, som tidligere var hans kæreste.

Den 47-årige mand er tidligere idømt et år og ni måneders fængsel ved byretten og siden i landsretten for forbrydelsen. Men via Den Særlige Klageret fik han lov til at få sin sag taget op igen og er altså nu frikendt.

Det var tilbage i maj 2009, at Vestre Landsret idømte manden de et år og ni måneders fængsel. Tidligere havde også Retten i Herning fundet ham skyldig.

Optog samtaler på bånd

Hele vejen igennem har han afvist at have begået voldtægten. Efter landsrettens dom i maj 2009 genoptog han kontakten til kvinden. I den forbindelse tilstod hun over for den dømte, at hun havde løjet om voldtægten.

Nogle af samtalerne optog den vestjyske mand på bånd, og med dem i hånden gik han til Den Særlige Klageret.

Med frifindelsen skal manden ikke betale kvinden erstatning for tort.